《答别季伟公》
清代·陈恭尹

十年君作归山思，预算别时无限事。及到君行既有期，匆匆不暇言文字。

君来之日父在堂，一官转侧浮山阳。危疆百战功未录，举家幸脱豺与狼。

客庭诗礼三城下，英妙年中推作者。中郎倒屐赠图书，王孙飞盖同游冶。

岂期留滞事多艰，旅榇悲凉百粤间。浈江南下分台岭，章水东流隔玉山。

四望乾坤何乃狭，西行且欲弹长铗。月中联句共星岩，雪里移舟傍高峡。

循州太守仙人徒，著书日日临丰湖。长歌短韵互赓答，争雄角胜相瑕瑜。

石楼大小闻曾陟，有石如台高百尺。登台列坐拔其梯，不是诗成归不得。

君才峻险多锐思，月胁天心未足奇。马卿善病尚能赋，原宪长贫徒尔为。

乡园昨日传消息，八叶恃君延一脉。三月谁耕墓下田，六桥已废先人宅。

因兹感叹急言旋，及此清秋理客船。章贡滩平收潦后，维扬江静刮风前。

馀杭形胜称都会，好结茅茨向郊外。鹤发慈亲倚杖看，斑衣稚子提携拜。

文章前辈几人存，继起今知有后昆。访旧不妨寻白社，怀才应复向都门。

一言为赠何容苟，况子青年余白首。昔贤汲汲惜分阴，古圣皇皇惟敬口。

时来已怆别离心，避暑贪眠又废吟。酬君长句惭牵率，莫当诗看只当箴。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。